جنیوا (اے پی پی) جہانی ادارہ جان جوڑی نا ڈائریکٹر جنرل ٹیڈروس ایدہانوم گیبریسس پارینے کہ 184 ملک و علاقہ ڈبلیو ایچ او و اونا شریدار آتا کمک اٹ کورونا نا برخلاف بناکروک ویکسین نا نافذ کننگ نا ڈٹ اٹ اوار مسنو۔ ہنداخاطرآن گمان ءِ کہ زیات آن زیات ملک ساف و گچین وڑاٹ کورونا دین انا ویکسین ءِ دوئی کننگ کیرہ۔ ٹیڈروس ایدہانوم گیبریسس آن لائن پریس کانفرنس اٹی پارے کہ کوویڈ۔ 19 نا برخلاف ویکسین نا نافذ کننگ نا ڈٹ مچ آ دنیا ٹی رکھ و گچی ویکسین نا ساف شریداری نا اسہ گچین ءُ وڑوڈول اسے۔ ویکسین نا گچین و ساف بشخنگ زیات خطرہ غاتا پلویڑ تپہ غاتا رکھ، جہانی نظام جان جوڑی نا سوگوی ءِ برقرار تخنگ و جہانی زرگزرانی بحالی ءِ حقی وڑاٹ مون آ دننگ نا اسہ ترند ءُ وڑاسے۔ ٹیڈروس ایدہانوم گیبریسس پارے کہ قطبی نیمہ کرہ ٹی یخ انا موسم نا بننگ تون اوار اوار کوویڈ۔ 19 نا دین اسہ فریشان کروک ءُ حالیت اسے ٹی مون آ بسنے، و یورپ و قطبی امریکہ ٹی ہڑدے پوسکن آ کیس آک ترندی اٹ ودنگ ءُ داوڑنا حالیت آتیٹی غٹ ملک آتا حکومت آک پبی جامع گام گیج اختیار کیر تانکہ دین انا تالانی نا مون ءِ تورسا انسانی جان تے رکھنگ ءِ پک کننگے۔
